代簡别林次中
作者：孔武仲
朝代：宋

paragraphs: 常思洞庭湖，夢想東南游。
浩渺七百里，控带三五州。
霪霖稍開霽，萬頃涵新秋。
此時登臨勢，併在岳陽樓。
水天兩琉璃，瑩濶相沉浮。
爽氣動林木，無風亦颼飀。
願言追壯觀，兩漿推輕舟。
何異泛滄海，便可掛浮丘。
前日到君家，日暮空回舟。
徑遣長鬚來，見邀頗綢繆。
謂此千里别，一散未易收。
相去况咫尺，能上河梁不。
顧我行役長，感君風義遒。
好在更加飱，行子不可留。